## La Generalitat actua en 117 camins rurals afectats per la riuada a Castelló

*** La Conselleria d’Agricultura ja ha finalitzat 86 camins i 31 es troben en fase de finalització
* La inversió total en estes infraestructures clau per a l’accés a explotacions agrícoles ascendix a 8,2 milions d’euros**

El conseller d’Agricultura, Aigua, Ramaderia i Pesca, Miguel Barrachina, ha visitat hui les obres de reparació de camins rurals en el terme municipal de Catí, a on ha destacat que “la Generalitat ja ha intervingut en 117 camins de la província de Castelló afectats per les riuades, amb una inversió total de 8,2 milions d’euros”.

“Dels 117 camins, 86 ja estan finalitzats i els 31 restants es troben en fase d’execució distribuïts en sis comarques de la província,” ha assegurat el conseller.

Durant la visita, el conseller Miguel Barrachina ha supervisat l’avanç de les obres en el camí de la depuradora que preveu el reforç d’una llosa amb escullera aigües avall de l’encreuament amb la CV-128, la construcció d’un mur d’escullera de 115 metres de longitud i una altura mitjana d’1,7 metres, així com l’execució d’un gual d’accés a una finca agrícola.

A més, s’està realitzant un encreuament de barranc mitjançant un tub de formigó d’un metre de diàmetre i la pavimentació de 75 metres lineals amb formigó armat reforçat amb fibres de polipropilé, la qual cosa garantirà la durabilitat i seguretat del camí davant de futures inclemències.

**Actuacions a Catí**

En el municipi de Catí, des de la Conselleria d’Agricultura s’han dut a terme un total de 10 actuacions, que han condicionat 21.562,5 metres lineals de camins rurals. Les intervencions han consistit principalment en la millora del ferm amb material triturat, així com en la construcció de guals de diferents tipologies i reforços d’escullera.

“Estes obres són essencials per a garantir l’accés dels agricultors a les seues explotacions, especialment després de les fortes pluges que van afectar greument la xarxa de camins rurals en la província”, ha afirmat Barrachina, qui ha subratllat el compromís del Consell “amb el medi rural i el manteniment d’infraestructures agrícoles”.

Finalment, Barrachina ha recordat la inversió de 40 milions destinada a la recuperació de Castelló després de les riuades, i ha criticat la falta de suport del Govern central davant els danys ocasionats en 71 municipis castellonencs, així com en altres 28 de la província de València, per als quals “no s’ha assignat ni un sol euro en ajudes”.

Fecha: 28/07/2025